കോഴ വിവാദം സി കെ ജാനുവിന്റെ വീട്ടില് ക്രൈം ബ്രാഞ്ച് സംഘത്തിന്റെ മിന്നല് പരിശോധന ഫോണുകള് പിടിച്ചെടുത്തു, ബാങ്ക് രേഖകളും കുടുങ്ങുമോ ജാനു? വയനാട്: കോഴ വിവാദത്തില് സി കെ ജാനുവിന്റെ വീട്ടില് ക്രൈം ബ്രാഞ്ച് നടത്തിയ മിന്നല് പരിശോധനയില് മൊബൈല് ഫോണുകളും ബാങ്ക് ഇടപാട് രേഖകളും പിടിച്ചെടുത്തു. സാമ്ബത്തിക ഇടപാടുകള് പരിശോധിക്കുന്നതിനായി കാട്ടികുളം പനവല്ലിയിലെ വീട്ടിലാണ് ക്രൈം ബ്രാഞ്ച് സംഘം മിന്നല് പരിശോധന നടത്തിയത്. ജാനുവിന്റെയും സഹോദരന്റെ മകന് അരുണിന്റെയും മൊബൈല് ഫോണുകള് കസ്റ്റഡിയിലെടുത്തു. ക്രൈം ബ്രാഞ്ച് ഡിവൈഎസ്പി മനോജ് കുമാറിന്റെ നേതൃത്വത്തിലായിരുന്നു നടപടി. അതേസമയം കോഴ വിവാദത്തില് ബിജെപി നേതാക്കള്ക്കെതിരെ ക്രൈം ബ്രാഞ്ച് കേസെടുക്കും. മൊബൈല് ഫോണുകള് ഹാജരാക്കാതെ തെളിവുകള് നശിപ്പിക്കാന് ശ്രമിച്ചതിന് സംഘടനാ ജനറല് സെക്രടറി എം ഗണേഷ്, വയനാട് ജില്ല ജനറല് സെക്രട്ടറി പ്രശാന്ത് മലവയല് എന്നിവര്ക്കെതിരെയാണ് കേസെടുക്കുക. കേസുമായി ബന്ധപ്പെട്ട് സംഘടന ജനറല് സെക്രടറി എം ഗണേഷിനെയും ജില്ലാ ജനറല് സെക്രടറി പ്രശാന്ത് മലവയലിനെയും അന്വേഷണ സംഘം ചോദ്യം ചെയ്തിരുന്നു. ഇരുവരോടും മൊബൈല് ഫോണുകള് ഹാജരാക്കാന് അറിയിച്ചു. രണ്ടുതവണ നോട്ടീസ് നല്കിയെങ്കിലും ഇത് നിരസിച്ചതോടെയാണ് നിയമ നടപടിയിലേക്ക് അന്വേഷണ സംഘം നീങ്ങുന്നത്.